Helsinki-Vantaan lentoasemalla partioivat poliisit kantavat nyt konepistoolejaan näkyvästi esillä. Apulaispoliisipäällikkö: ”Askel ylöspäin turvatoimissa”.

Tähän saakka poliisit ovat pitäneet konepistoolejaan repussa piilossa.

Uusi turvajärjestely on voimassa ainakin pääsiäisen ajan.

Helsinki-Vantaan lentokentällä partioivat poliisit kantavat ainakin pääsiäisen ajan konepistoolejaan näkyvästi esillä. OSALLA HELSINKI-VANTAAN POLIISEISTA ON KONEPISTOOLIT MUKANAAN. KUVITUSKUVA VUODELTA 2008. (ATTE KAJOVA / OK PRESS)

Iltalehti kertoi maaliskuussa Helsinki-Vantaan lentoaseman poliisien lisänneen asevalikoimaansa yhdeksänmillisiä patruunoita käyttävät tehokkaat konepistoolit. Tosin toisin kuin monet kollegansa maailman lentoasemilla, Helsinki-Vantaalla poliisit eivät pitäneet konepistoolejaan esillä, vaan matkustajien silmiltä suojassa repuissaan.

Tilanne on nyt muuttunut: osalla Helsinki-Vantaalla partioivista poliiseista on keskiviikkoaamusta lähtien ollut konepistoolit näkyvästi esillä.

- Tässä täytyy herkällä korvalla kuunnella mitä missäkin tapahtuu - eli Pietarin, Oslon ja Tukholman tapaukset ja päälle vielä pääsiäinen, Itä-Uudenmaan poliisilaitoksen apulaispoliisipäällikkö Ari Karvonen listaa Iltalehdelle syitä muutokseen.

”Lisätään suorituskykyä”

Karvonen viittaa Pietarin pommi-iskuun metrossa, väkijoukon päälle ajamiseen Tukholmassa sekä Oslossa pommin kanssa liikkuneen miehen kiinniottoon.

Itä-Uudenmaan poliisilaitos vastaa Helsinki-Vantaan lentoaseman poliisitoiminnasta. Karvosen mukaan päätös aseiden ottamisesta esiin tehtiin alkuviikosta.

- Tässä nyt lisätään suorituskykyä, eli paikalle lisää koulutettua porukkaa ja aseet esiin.

Päätös on Itä-Uudenmaan poliisilaitoksen oma, eikä suorituskyvyn nostamiselle ole Karvosen mukaan mitään yksittäistä uhkatekijäsyytä.

- Tässä on viime viikkoina tapahtunut kaikenlaista maailmalla. Otimme yhden askeleen ylöspäin omissa toimissamme.

”Riittävä määrä”

Karvonen sanoo lentoaseman matkustajien suhtautuneen muutokseen rauhallisesti.

- Kävin itse tänään paikan päällä ja kun siinä turvatarkastuksen luona olin kymmenisen minuuttia, kukaan ei näyttänyt kiinnittävän huomiota poliisien aseisiin.

Apulaispoliisipäällikkö ei ymmärrettävästi kerro kuinka monta Helsinki-Vantaan poliisipartiota on varustettu konepistooleilla.

- Ihan riittävä määrä.

Nykyinen turvajärjestely kestää ainakin pääsiäisen yli. Jatkosta päätetään pääsiäisen jälkeen.